Diari Oficial de la Generalitat Valenciana


Sumari del DOGV 9832, del 19-04-2024 (2024/2831)

RESOLUCIÓ de 6 de febrer de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de prevenció d'incendis forestals del Parc Natural de l'Albufera, al terme municipal de València, Alfafar, Sedaví, Massanassa, Catarroja, Albal, Beniparrell, Silla, Sollana, Sueca, Cullera, Albalat de la Ribera i Algemesí. Expedient 022/0592-URR.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9832

Data del DOGV
:   19-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2831


Data del document
:   06-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 6 de febrer de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de prevenció d'incendis forestals del Parc Natural de l'Albufera, al terme municipal de València, Alfafar, Sedaví, Massanassa, Catarroja, Albal, Beniparrell, Silla, Sollana, Sueca, Cullera, Albalat de la Ribera i Algemesí. Expedient 022/5485-QWZ.  
 [2024/2831]  
  
D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 022/9900-HPI València, Alfafar, Sedaví, Massanassa, Catarroja, Albal, Beniparrell, Silla, Sollana, Sueca, Cullera, Albalat de la Ribera i Algemesí (València).  
  
«Informe ambiental i territorial estratègic  
Tràmit: revisió del Pla de prevenció d'incendis forestals del Parc Natural de l'Albufera   
Promotor: Direcció General de Prevenció d'Incendis Forestals  
Autoritat substantiva: Conselleria d'Agricultura, Desenvolupament Rural, Emergència Climàtica i Transició Ecològica   
Localització: terme municipal de València, Alfafar, Sedaví, Massanassa, Catarroja, Albal, Beniparrell, Silla, Sollana, Sueca, Cullera, Albalat de la Ribera i Algemesí  
Expedient: 022/3204-ZXC   
La Comissió d'Avaluació Ambiental, en la sessió celebrada el 28 de setembre de 2021, va adoptar el següent:  
Acord:  
Vista la proposta d'informe ambiental i territorial estratègic de la revisió del Pla de prevenció d'incendis forestals del Parc Natural de l'Albufera en els termes següents:  
En data 8 de gener de 2019 s'ha registrat en el Servici d'Avaluació Ambiental Estratègica de la Subdirecció General d'Avaluació Ambiental i Territorial una sol·licitud d'inici de l'avaluació ambiental i territorial estratègica de la revisió del Pla de prevenció d'incendis forestals del Parc Natural de l'Albufera.  
Per a la present proposta d'acord, els articles referits a la Llei 5/2014 s'entendran mutatis mutandis als corresponents en l'actual Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP).  
  
A) Documentació presentada  
La sol·licitud d'inici, remesa per la Direcció General de Prevenció d'Incendis Forestals, aporta tota la documentació.  
Inclou documents introductoris, l'esborrany de la revisió del pla, el document inicial estratègic, cartografia i diversos arxius, referits a l'anterior pla de prevenció d'incendis i que ara es revisa.   
  
Des del punt de vista formal, complix els continguts de l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP vigent en el moment de la seua presentació). La documentació es presenta en format digital.  
  
B) Planejament vigent  
La Resolució de 4 de juny de 2006, del conseller de Territori i Habitatge, va aprovar el Pla de prevenció d'incendis forestals del Parc Natural de l'Albufera.  
Segons establix l'article u d'esta resolució:   
«Article 1. Aprovació del pla i contingut  
Aprovar el Pla de prevenció d'incendis forestals del Parc Natural de l'Albufera com a document director en la matèria en l'àmbit del Parc.  
El pla s'estructura en quatre blocs:  
1. Anàlisi i diagnòstic: inclou informació detallada dels incendis produïts en l'àmbit. Anàlisi de risc d'acord amb paràmetres físics i antròpics i diagnòstic de la situació actual.  
2. Pla d'actuacions per a la prevenció de la iniciació de les causes d'incendis: inclou mesures normatives, de conciliació, difusió i de vigilància.  
3. Pla d'actuacions per a la prevenció de la propagació.  
4. Memòria economicofinancera, elaborada amb un horitzó temporal de deu anys ».  
En l'article 2 es faculta:  
«la directora general de Gestió del Medi Natural i el director general de Planificació i Ordenació Territorial per a, en l'àmbit de les seues atribucions, dictar les disposicions i adoptar les mesures necessàries per a complir el que disposa la present resolució ».  
I en l'article tres s'indica:  
«Les disposicions que conté el Pla de prevenció d'incendis forestals del Parc Natural de l'Albufera no tenen caràcter normatiu, i són subsidiàries en la seua aplicació tant del marc legislatiu propi del Parc, en concret el Pla rector d'ús i gestió aprovat segons el Decret 254/2004, de 19 de novembre, del Consell de la Generalitat (DOGV núm. 4890, de 24.11.04), com de la normativa general de prevenció d'incendis forestals ».  
Quant a la normativa sectorial forestal o d'incendis forestals, segons la divisió del terreny forestal de la Comunitat Valenciana establida en el Pla d'acció territorial forestal, forma part de la demarcació forestal de Polinyà de Xúquer, i el seu el pla de prevenció d'incendis forestals a escala de demarcació es va aprovar mitjançant la Resolució de 30 de juliol de 2013, del conseller de Governació i Justícia.  
  
A l'efecte del que s'establix en l'article 48 de la Llei 43/2003, de 21 de novembre, de forests, el present pla de la demarcació de Polinyà de Xúquer, juntament amb el que s'establix en la planificació general d'extinció d'incendis forestals en el seu àmbit territorial, tindrà la consideració de pla de defensa. El pla de prevenció d'incendis forestals de demarcació té una vigència de 15 anys comptats des de l'aprovació (2013), sotmés a revisions ordinàries cada cinc anys.  
Els municipis que formen part del Parc Natural de l'Albufera són València, Alfafar, Sedaví, Massanassa, Catarroja, Albal, Beniparrell, Silla, Sollana, Sueca, Cullera, Albalat de la Ribera i Algemesí.  
D'estos, els municipis que tenen pla local de prevenció d'incendis forestals (PLPIF) aprovat mitjançant resolució del titular de la conselleria competent són:   
Massanassa, Resolució de 23.06.2021  
Cullera, Resolució de 28.08.2020   
Albalat de la Ribera, Resolució de 13.09.2021  
Algemesí, Resolució de 04.03.2021, i  
València, aprovat recentment mitjançant la Resolució de 04.03.2021.  
  
Per això, segons el DIE, posteriorment a l'aprovació del Pla de prevenció d'incendis forestals del PN de l'Albufera (en alguns casos PPIF), si és el cas, els plans locals hauran de desplegar i/o complementar el Pla de prevenció d'incendis forestals de l'esmentat espai natural protegit.  
  
C) Objectiu, abast, alternatives i justificació de la revisió  
C1. Objectiu del pla   
En la pàgina 4/74 del document inicial estratègic, s'assenyala que:   
«És per esta necessitat, i per la caducitat del PPIF de 2006, que es realitza la present revisió del Pla de prevenció d'incendis forestals (d'ara en avant, PPIF).  
La revisió té com a objectiu actualitzar les actuacions que engloba el PPIF, i per a fer-ho se n'ha analitzat el grau de compliment, i el resultat es recull en la revisió del PPIF (en l'annex 1), a partir del qual s'han descartat algunes de les actuacions, bé per estar ja executades, o bé per haver-se considerat innecessàries o inviables al llarg de la vigència del pla».  
Segons s'expressa en la pàgina 4 del DIE, des d'un punt de vista material el document presentat pretén recollir:  
«... en un únic document les actuacions, la legislació, els projectes i les infraestructures, tant existents com proposades, i definir-ne les característiques bàsiques, així com una planificació temporal per a la seua execució, i una estimació econòmica».   
I continua detallant, en la pàgina 5 del DIE, el següent:  
«D'altra banda, s'ha tractat de simplificar el pla, englobant en una única actuació les xicotetes actuacions que estaven dirigides a un mateix objectiu (per exemple: les actuacions 4.1 i 4.2 del Pla de prevenció de causes, relatives al disseny i la col·locació, respectivament, de cartells sobre el risc de llançar puntes de cigarret, s'agrupen en una única actuació, la 3.1 del Pla de prevenció de causes, en la revisió). La revisió del pla inclou en la memòria (apartats 3 i 4) unes taules en què s'indiquen les actuacions que inclourà la revisió del pla, i, si és el cas, el codi que estes actuacions tenien en el pla aprovat en 2006.  
  
S'han realitzat també consultes al Parc Natural (en l'annex 1 del present document s'adjunta una descripció del procediment seguit i les consultes i la participació realitzades) a partir de les quals s'han afegit algunes actuacions que han resultat proposades des del Parc Natural, així com unes altres que s'han considerat d'interés, com ara la realització d'un estudi de punts estratègics de gestió del combustible (actuació 1.1 del Pla d'infraestructures), que, amb caràcter general, s'han incorporat a la revisió dels plans de tots els parcs naturals. O la inclusió en el pla dels treballs silvícoles que realitza l'Ajuntament de València a la zona de la Devesa (actuació 2.1 del Pla d'infraestructures).  
  
I, finalment, quant a infraestructures de prevenció (àrees tallafoc, punts d'aigua i xarxa viària), cal indicar que, actualment, hi ha els plans de prevenció d'incendis forestals de demarcació, els quals ja estan aprovats i inclouen una extensa planificació d'estes infraestructures a tota la Comunitat.  
D'altra banda, els PPIF dels parcs plantegen l'execució d'infraestructures de prevenció diferents en algunes ocasions, per la qual cosa, amb la finalitat de no duplicar planificacions amb el mateix objectiu al mateix territori, les infraestructures previstes en la present revisió es remeten a les recollides en els plans de demarcació.  
En este punt, cal indicar que les infraestructures que ja estaven executades als parcs es recullen i es modificaran en el Pla de demarcació».  
  
C2. Abast del pla  
Tal com s'explica en la pàgina 5 del document inicial estratègic:  
  
«... el Pla de prevenció definix actuacions tant relatives a la prevenció de causes d'incendi com d'execució d'infraestructures de prevenció.   
  
Definix també els organismes promotors i implicats en cada actuació, així com una previsió temporal per a l'execució d'estes i una estimació econòmica.  
Les actuacions previstes per a infraestructures estan, si és el cas, adaptades al que establix el Pla de prevenció d'incendis de la demarcació —forestal—, en la qual es troba el Parc Natural».  
La superfície d'actuació que abasta el present Pla de prevenció d'incendis forestals es correspon amb l'àmbit del Parc Natural, i arriba a les 20.960,65 ha segons el DIE i a 21.015 ha segons l'esborrany de la revisió del Pla de prevenció d'incendis forestals del Parc Natural de l'Albufera.  
C3. Alternatives de la revisió del pla   
Com indica el DIE respecte del contingut de les alternatives, en les pàgines 6 a 9 del DIE:   
«S'han considerat dos alternatives per a la revisió del PPIF del PN. D'una banda, l'alternativa 0, que consistiria a mantindre el contingut exacte de les actuacions establides en el PPIF aprovat en 2006 (vegeu l'annex 2). I l'alternativa 1, el contingut de la qual es descriu en el present apartat i en l'annex 3 del present document.   
A continuació, es descriu el contingut principal de cada alternativa:  
  
Alternativa 0:  
Comprén 27 actuacions (3 en el Pla general, 18 en el Pla de prevenció de causes i 6 en el Pla d'infraestructures). El contingut de les actuacions s'adjunta en l'annex 2.  
El Pla general inclou l'aprovació del PPIF del PN (actuació A), ja realitzada, la dotació d'un equip de tècnics en prevenció d'incendis al Parc Natural (actuació B) i la celebració d'una reunió específica d'incendis anual al Parc Natural (actuació C).  
El Pla de prevenció de causes inclou:   
- L'elaboració dels plans locals de prevenció d'incendis forestals (actuacions 1.1 i 1.2).  
- La incorporació a la legislació sectorial del PN de normes de prevenció d'incendis forestals (actuacions 2.1, 2.2, 5.1, i 6.1).  
- La clausura dels paellers de la Muntanyeta dels Sants (actuació 2.3), que actualment ja estan clausurats.  
- El disseny i la instal·lació de cartells (actuacions 2.4, actualment ja dissenyats, 4.1 i 4.2).  
- El disseny i la impressió de fullets divulgatius (actuacions 3.1, 3.2 i 3.3).  
- Jornades formatives (actuacions 3.4 i 3.5).  
- Actuacions relacionades amb la vigilància, principalment de formació del personal (actuacions 7.1, 7.2 i 7.3).  
El Pla d'infraestructures inclou:  
- Pla de maneig de la vegetació de l'albufera (actuacions 1.1 i 1.2).  
  
- L'inventari de totes les instal·lacions d'ús públic presents en el PN (actuació 2.1).  
- La col·locació de cartells en àrees d'ús públic informatius de la normativa del PBPIF del PN en matèria de condicions de les infraestructures de les àrees d'ús públic (actuació 2.2)  
- Observatori forestal (actuacions 3.1 i 3.2).  
Alternativa 1:  
Esta alternativa consistix a realitzar una revisió del Pla de prevenció d'incendis forestals del PN de l'Albufera. Esta s'estructura únicament en un pla de prevenció de causes i un pla d'infraestructures, cada un dels quals inclou actuacions destinades a previndre els incendis forestals. En l'annex 3 s'adjunta el document de revisió del PPIF del PN de l'Albufera.  
Comprén 14 actuacions (11 en el Pla de prevenció de causes i 3 en el Pla d'infraestructures), i un apartat de seguiment i control de l'execució de les actuacions.  
Pel que fa al Pla de prevenció de causes, les actuacions que inclou estan destinades a:  
- Elaborar un inventari de les àrees d'ús públic existents al parc (actuació 1.1).  
- Difondre les normes de prevenció d'incendis mitjançant jornades de formació i mitjançant difusió a través de fullets i multimèdia (actuacions 2.1 i 2.2).  
- La disminució dels riscos d'incendi als terrenys confrontants a les principals vies de comunicació, mitjançant la instal·lació de cartells i la neteja de cunetes (actuacions 3.1 i 3.2).  
- El foment de l'adequació i el manteniment de les línies elèctriques per a disminuir el risc d'incendis associats a estes (actuació 3.3).  
  
- El foment de la redacció/revisió dels plans locals de prevenció d'incendis forestals (actuació 4.1), dels municipis del Parc Natural i que han d'elaborar els ajuntaments.  
- Les tasques de vigilància i detecció d'incendis forestals establits en el Pla de vigilància preventiva d'incendis forestals de la Comunitat Valenciana (actuació 5.1) i de voluntariat en prevenció d'incendis (actuació 5.2)  
- Inclou, a més, les actuacions 6.1 i 7.1, corresponents a l'actualització de la zonificació del risc d'incendi i a la revisió de la normativa sectorial del Parc Natural amb la finalitat de facilitar l'execució de les infraestructures de prevenció d'incendis del Pla de demarcació, en la mesura que siga possible.  
 Per part seua, el Pla d'infraestructures inclou:  
- L'elaboració d'un estudi sobre els punts estratègics de gestió de la vegetació per a la prevenció d'incendis forestals (actuació 1.1). Estos punts són enclavaments on el comportament del foc canvia significativament i en dificulta l'extinció i que indiquen la ubicació de les zones crítiques per a la prevenció d'incendis forestals, en les quals l'execució d'una actuació de modificació del combustible forestal permet un control superior d'un potencial incendi a la muntanya.  
  
- El manteniment dels treballs silvícoles de prevenció d'incendis que es realitzen des de l'Ajuntament de València, a la zona de la Devesa (actuació 2.1).  
- La instal·lació de cartells informatius en les zones d'afluència de gent, amb les normes d'ús de les àrees d'ús públic, amb incidència especial en la normativa d'ús de foc i la prohibició d'abandonar residus en estes àrees (actuació 3.1).  
La revisió inclou també com a punt nou un apartat de coordinació i seguiment.  
Este apartat establix que, per a coordinar les actuacions, es podran celebrar reunions de caràcter tècnic en matèria de prevenció d'incendis forestals, que haurà de convocar la direcció del Parc Natural o la direcció general competent en prevenció d'incendis forestals, per a les quals s'establirà un orde del dia.  
I, com a seguiment de l'execució de les actuacions, s'establix que l'organisme promotor d'estes haurà de realitzar un seguiment de l'execució de les actuacions, remetre les dades de mesurament o una memòria descriptiva del que s'ha realitzat a la direcció general competent en matèria de prevenció d'incendis, la qual les recopilarà i les analitzarà anualment, i les presentarà a la Junta Rectora del Parc».  
Per la informació aportada en les pàgines 9 i 10/16 del DIE, els principals canvis de l'alternativa 1 seleccionada respecte de l'alternativa 0, són:  
«En el Pla de prevenció de causes:  
- L'agrupació de les actuacions relatives a jornades i la difusió mitjançant fullets i instal·lació de cartells, i la inclusió de la difusió multimèdia (actuacions 2.1, 2.2 i 3.1).  
- La inclusió de la neteja de cunetes a la zona de Sant Llorenç, a causa d'una petició del Parc Natural, ja que es tracta d'un focus relativament freqüent d'incendis (actuació 3.2).  
- La inclusió d'una actuació destinada a fomentar el manteniment i l'adequació de les línies elèctriques existents (actuació 3.3).  
- L'agrupació i la implementació de les actuacions relatives a vigilància i detecció d'incendis, mitjançant la referència al Pla de vigilància preventiva de la CV (actuació 5.1).  
- La inclusió de les actuacions d'actualització de la zonificació del risc d'incendis i la modificació de la normativa sectorial del PN per a facilitar l'execució de les infraestructures de prevenció (actuacions 6.1 i 7.1).  
- I l'exclusió de les actuacions relatives a incloure les normes del PPIF en la normativa sectorial del PN, així com de la clausura dels paellers de la Muntanyeta del Sants, per estar ja clausurats.  
En el Pla d'infraestructures:  
- L'exclusió de les actuacions relatives al Pla de maneig de la vegetació del Parc Natural, pel fet que des del Parc no es considera necessari este pla, ja que les dinàmiques actuals de la vegetació aconsellen un altre tipus de gestió, més orientada a la recuperació/regeneració d'esta, i els seus objectius excedixen la prevenció d'incendis pròpiament dita.  
  
- L'exclusió de les actuacions relatives a un nou observatori forestal, atés que ja està en execució.  
- La inclusió de l'elaboració d'un estudi sobre els punts estratègics de gestió de la vegetació per a la prevenció d'incendis forestals (actuació 1.1).  
- La inclusió d'una actuació que preveja la continuació dels treballs silvícoles de prevenció d'incendis que es realitzen des de l'Ajuntament de València, a la zona de la Devesa (actuació 2.1), amb la finalitat que queden reflectits en el pla.  
A més, com s'ha comentat anteriorment, s'introduïx un apartat relatiu a la coordinació i el seguiment de les actuacions, en el qual queda també inclosa la possibilitat de celebrar reunions de prevenció d'incendis amb el Parc Natural (anterior actuació C del Pla general del PPIF)».  
  
C4. Justificació de la revisió   
C4.1. Anàlisi del compliment  
Com s'ha indicat anteriorment, l'horitzó temporal previst per a la vigència de la memòria economicofinancera de l'actual Pla de prevenció d'incendis forestals (PPIF) del Parc Natural de l'Albufera ha conclòs (10 anys), i segons s'assenyala en la pàgina 5 de l'esborrany del pla:   
  
«La vigència de la revisió del PPIF del Parc Natural és de deu anys».  
I per això;  
«Quan finalitze este termini, serà necessari realitzar de nou una altra revisió que n'actualitze el contingut».  
S'indica que en la revisió:   
«... s'establix quines actuacions del pla vigent es prorroguen i s'actualitzen i quines es descarten, així com la introducció de noves en funció de la seua necessitat o interés.   
La selecció d'actuacions del PPIF que es prorroguen, així com de les que es descarten, s'ha realitzat una vegada avaluat el nivell de compliment que s'ha assolit per a cada una d'estes durant el període en què han estat vigents».  
Encara que també s'assenyala que totes les actuacions provenen o estan establides ja en el pla de prevenció de demarcació forestal corresponent.   
Es ressalta que l'elaboració de l'alternativa seleccionada es realitza després d'analitzar el nivell de compliment del vigent pla, i les seues modificacions s'han reflectit en el mateix document (esborrany).  
  
En la introducció de l'esborrany, pàgina 6 i següents, ens aporta la informació següent:   
«El grau general de compliment del PPIF del Parc Natural de l'Albufera és del 28 %.  
S'observa que, en general, en les diferents estimacions que es realitzen en el present informe (per tipus d'actuació i agents implicats) el grau aconseguit de compliment és BAIX1, amb valors al voltant del 25-30 %, amb l'excepció de les actuacions relatives a vigilància i detecció d'incendis, que assolixen un grau de compliment del 67 %. I l'actuació relativa a l'aplicació d'una subvenció, que es complix en un 40 % del que estava previst.   
L'annex 1 inclou les taules amb els resultats obtinguts per a complir cada actuació, així com per al total del PPIF».  
El redactor de l'esborrany facilita els graus de compliment, també, de manera separada:  
«1.5.1 Avaluació del Pla de prevenció de causes  
El grau de compliment assolit pel Pla de prevenció de causes1 del PPIF del Parc Natural és BAIX2, i el seu nivell d'execució és del 30 %.  
  
No obstant això, destaca l'elevat nivell de compliment assolit pel Programa de vigilància i detecció, que és del 67 %.  
1.5.2 Avaluació del Pla d'infraestructures  
El grau de compliment assolit pel Pla d'infraestructures del PPIF del Parc Natural és BAIX1, el seu nivell d'execució és del 0 %».  
C4.2. Anàlisi de dades  
En relació amb la justificació del pla, la documentació presentada inclou en l'esborrany de la revisió del Pla de prevenció, en el punt 2, una anàlisi i un diagnòstic del risc d'incendi forestal, i realitza per a això una comparació de la província de València seleccionant:   
  
«tots els incendis succeïts als termes municipals d'Alfafar, Sedaví, Massanassa, Catarroja, Albal, Beniparrell, Silla, Sollana, Sueca, Cullera, Albalat de la Ribera i Algemesí, entre 2008 i 2017, i discrimina posteriorment els que estan dins de la zona d'estudi, que abasta l'àmbit del Parc Natural».  
Este apartat aporta un estudi de la causalitat, la freqüència i la temporalitat dels incendis al Parc Natural entre 2008 i 2017, en el qual conclou que a la zona d'estudi la superfície afectada per incendis entre 2008 i 2017 s'ha produït un lleuger augment en un 8 % respecte de la sèrie anterior, encara que:   
«... la tendència a escala provincial és a disminuir la superfície cremada al llarg del temps, en l'àmbit d'estudi, la tendència és a un manteniment amb un lleuger gradient d'augment. No obstant això, la superfície mitjana anual afectada és considerablement més elevada a escala provincial que a la zona d'estudi. És a dir, que hi ha molta més afecció territorial en l'àmbit provincial».  
Aporta també l'anàlisi sobre la franja horària d'inici i la distribució al llarg de l'any, i indica que la causa més freqüent al Parc Natural és la intencionalitat.  
Abans de reflexionar sobre la metodologia, en relació amb l'Orde 30/2017, de 20 de novembre, de la consellera d'Agricultura, Medi Ambient, Canvi Climàtic i Desenvolupament Rural, per la qual s'unifiquen i s'aproven les normes tècniques per a la redacció de plans locals de prevenció d'incendis forestals (PLPIF), cal ressaltar el següent:   
  
- Albal i Sedaví es troben entre els municipis indicats en l'annex VII. Llista de les entitats locals exemptes de l'obligació d'elaborar un pla de prevenció d'incendis forestals, de l'orde.  
- Albalat de la Ribera, Algemesí, Beniparrell, Catarroja, Catarroja, Cullera, Massanassa, Silla, Sollana i Sueca es troben entre els municipis inclosos en l'annex VI. Llista de les entitats locals que complixen els criteris per a elaborar un pla local reduït de prevenció d'incendis forestals (PLRPIF), de l'orde referida.  
La realització de l'anàlisi amb esta metodologia ha seleccionat municipis d'escassa o mínima superfície forestal i per això, consultant el Visor Cartogràfic de la GVA, s'estima en unes 800 ha la superfície de terreny forestal arbrat al paratge o la unitat ambiental de la Devesa. La resta del terreny forestal dins de l'àmbit del PN es troba, principalment, envoltant el llac, amb la qual cosa no és esperable el mateix tipus de combustible (pineda arbrada densa) ni incendis forestals grans o extensos.  
Les conclusions no semblen rellevants atesa la metodologia, la grandària de la mostra i el fet de trobar-nos en una zona humida, encara que en estes es constata que no s'ha produït en este territori cap gran incendi forestal (> 500 ha), i són conats la majoria dels esdeveniments analitzats.  
D) Document inicial estratègic presentat  
Seguint l'article 50 de la redacció vigent en redactar l'esborrany de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, el document inicial estratègic presentat consta de:  
1. Objectius del pla i problemàtica existent.  
2. Àmbit territorial i abast del pla i contingut de les alternatives.  
  
3. Desplegament previsible del pla.  
4. Diagnòstic ambiental i territorial anterior al pla.  
5. Efectes previstos sobre el medi ambient, el territori i el canvi climàtic.  
6. Selecció de les alternatives previstes.  
7. Incardinació amb l'Estratègia territorial valenciana i incidència en altres instruments de planificació.  
8. Procediment simplificat d'avaluació ambiental i territorial estratègica.  
9. Mesures preventives o atenuants d'efectes negatius sobre el medi ambient i el territori.  
10. Mesures previstes per al seguiment ambiental del pla.  
L'alternativa és única, és a dir, continuar amb el pla anterior i adaptar-lo al Pla de prevenció d'incendis de la demarcació forestal ja aprovat.  
Hem d'esmentar que en l'elecció de l'única alternativa proposada i, per tant, seleccionada en l'esborrany de pla, s'establix un indicador de seguiment de l'execució de les actuacions (pàgines 14 a 28 de l'esborrany), en les fitxes particularitzades per a cada una de les actuacions del Pla de prevenció de causes i del Pla d'infraestructures en què s'indiquen, entre altres aspectes, el tipus d'actuació, la quantitat prevista, la unitat de mesurament i indicador i la valoració econòmica. Organisme promotor, organismes implicats i descripció de cada actuació.  
  
Encara que, referent a això, sobre el que indica el punt 6, Coordinació i seguiment de l'execució de les actuacions, cal fer una excepció: l'expressió «... es podran celebrar reunions de caràcter tècnic en matèria de prevenció d'incendis...» no sembla adequada de conformitat amb la LOTUP, que establix l'obligatorietat del seguiment.  
  
A continuació, es detallen les actuacions de cada pla dins de l'alternativa triada.  
Pla d'actuacions per a la prevenció de causes  
Les actuacions recollides són:   
1. Ús recreatiu   
1.1 Implementació de l'inventari d'àrees d'ús recreatiu de la Comunitat Valenciana  
2. Formació i divulgació   
2.1 Jornades informatives als equips d'educació ambiental i agricultors  
2.2 Impressió i divulgació multimèdia de fullets informatius  
3. Causes estructurals   
3.1 Instal·lació de cartells informatius del risc de llançar puntes de cigarret o similars   
3.2 Control de la vegetació en les vies de comunicació   
3.3 Foment adequació i manteniment de línies elèctriques  
4. Plans locals de prevenció d'incendis forestals   
4.1 Elaboració de plans locals de prevenció d'incendis forestals  
  
5. Vigilància i detecció   
5.1 Continuació i millora de la vigilància i detecció d'IF5  
5.2 Ajudes al voluntariat en prevenció d'incendis forestals  
6. Anàlisi del risc d'incendi   
6.1 Actualització de l'anàlisi risc d'incendi en l'àmbit del PPIF  
  
7. Normativa sectorial del parc natural   
7.1 Revisió i adaptació de la normativa sectorial del Parc Natural  
  
Encara que posteriorment s'abunde en això, la proposta 7.1 no pot ser objecte d'avaluació ambiental.  
Pla d'infraestructures  
Les actuacions recollides són:   
1. Punts estratègics de gestió del combustible   
1.1 Elaboració d'un estudi sobre els punts estratègics de gestió  
  
2. Maneig de la vegetació   
2.1 Manteniment del control de la vegetació de la Devesa  
3. Àrees d'ús públic   
3.1 Col·locació de cartells informatius en àrees recreatives   
Encara que s'incloga en l'avaluació ambiental l'actuació 1.1 es realitzarà amb totes les precaucions i entenent que només ens pronunciarem respecte de l'elaboració d'este estudi.  
E) Consultes fetes  
E1. Consultes realitzades per l'òrgan promotor  
Segons s'indica en el primer punt (pàgina 5) del DIE:  
S'han realitzat també consultes al Parc Natural (en l'annex 1 del present document s'adjunta una descripció del procediment seguit i les consultes i la participació realitzades), a partir de les quals s'han afegit algunes actuacions que han resultat proposades des del Parc Natural, així com unes altres que s'han considerat d'interés, com ara la realització d'un estudi de punts estratègics de gestió del combustible (actuació 1.1 del Pla d'infraestructures), que, amb caràcter general, s'han incorporat a la revisió dels plans de tots els parcs naturals. O la inclusió en el pla dels treballs silvícoles que realitza l'Ajuntament de València a la zona de la Devesa (actuació 2.1 del Pla d'infraestructures).  
  
En l'annex I, procediment seguit en la revisió del PPIF del PN de l'Albufera, s'inclou una taula resum de les consultes realitzades i un cronograma de quan es van realitzar, taula-esquema que s'inclou a continuació:  
  
 Data de la consulta Data de la resposta  
Direcció Territorial de València   
de la Conselleria d'Agricultura, Medi Ambient, Canvi Climàtic i Desenvolupament Rural Desembre 2017 12.02.2018  
Direcció General del Medi Natural de la Conselleria d'Agricultura, Medi Ambient, Canvi Climàtic i Desenvolupament Rural Gener - febrer 2018 11.04.2018  
28.03.2018 (reunió amb l'equip de l'Oficina Tècnica del Parc Natural)  
Ajuntament de València 12.12.2017 15.02.2018  
Diputació Provincial de València (DIVALTERRA) 12.12.2017 06.04.2018  
IBERDROLA 12.12.2017 30.01.2018  
RED ELÉCTRICA 12.12.2017 No va haver-hi resposta  
  
  
Font: pàgina 3 de l'esborrany del PPIF del PN de l'Albufera   
No s'aporten estes respostes rebudes, excepte les 8 propostes realitzades per l'Oficina Tècnica de Gestió del Parc Natural en 2019, que sí que s'inclouen en este annex.  
E2. Consultes realitzades per l'òrgan ambiental  
La Subdirecció General d'Avaluació Ambiental ha sotmés a consultes la documentació aportada, conformement a l'article 53 del TRLOTUP, a les administracions públiques afectades i a les persones interessades.  
Així, podem classificar les consultes realitzades de la manera següent.  
- Consultes òrgans i servicis GVA i Administració central  
   
Data  
sol·licitud Administració consultada Data de l'informe  
22.04.2020 Sol. inf. ADIF - Administrador d'Infraestructures Ferroviàries (Dir. de Patrimoni i Urbanisme)   
22.04.2020 04.02 informe CHX 29.07.2020  
22.04.2020 (01)  
  
20.07.2021 (02) Sol. d'informe - DG Cultura i Patrimoni. Serv. Patrimoni Cultural  
Sol. d'informe - DG Cultura i Patrimoni. Serv. Patrimoni Cultural -  
22.04.2020 Sol. Inf. Diputació València. Àrea de Carreteres -  
22.04.2020 Sol·licitud d'informe Foment. Dir. Gral. Carreteres. Demarcació de Carreteres a la   
CV 02.06.2020  
22.04.2020  
  
19.07.2021 03.06.01 sol·licitud d'informe - SDG MN  
S. Gest. Esp. Nat. Prot.;   
S. Vida Silvestre;   
S. Ord. i Gest. Forestal;   
S. Caça i Pesca 18.08.21  
14.07.21  
-  
15.07.21  
22.04.2020 Sol·licitud d'informe - SDG PT i Paisatge   
Servici d'Infraestructura Verda  
Servici d'Ordenació Territorial 22.07.20  
02.06.20  
22.04.2020 Sol·licitud d'informe - SDG Mobilitat 11.05.20  
  
  
- Consultes administracions locals i altres entitats  
  
Data sol·licitud Administració consultada Data de l'informe  
22.04.2020 Sol·licitud d'informe Albalat de la Ribera   
22.04.2020 Sol·licitud d'informe Beniparrell   
22.04.2020 Sol·licitud d'informe Cullera 26.08.20  
22.04.2020 Sol·licitud d'informe Silla   
22.04.2020 Sol·licitud d'informe Sollana   
22.04.2020 Sol·licitud d'informe Sueca 19.08.21  
22.04.2020 Sol·licitud d'informe Albal   
22.04.2020 Sol·licitud d'informe Catarroja   
22.04.2020 Sol·licitud d'informe València   
22.04.2020 Sol·licitud d'informe - AGRÓ   
22.04.20 Sol·licitud d'informe - Grup Iberdrola (i-DE, Redes Inteligentes) 01.06.20  
22.04.2020 Sol·licitud d'informe - Red Eléctrica   
  
  
Nota: els informes rebuts es poden consultar en la pàgina web https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica  
una vegada s'emeta este IATE.  
  
E3. Informes rebuts  
De les consultes efectuades a les administracions públiques afectades a les quals es referixen els articles 48.d i 51.1 de la LOTUP, indiquem els aspectes següents.  
  
E3.1. Respostes d'òrgans i servicis GVA i de l'Administració central  
  
Informe rebut de l'organisme de conca   
L'informe de data de 29.07.2020 la CHX indica que:   
«… els efectes sobre el medi ambient, en principi, no han de ser significatius, si en les futures actuacions s'establixen les corresponents mesures de protecció ambiental.  
Si és el cas, les actuacions previstes que puguen afectar el domini públic hidràulic o les seues zones de protecció, hauran de complir la legislació d'aigües vigent i hauran de sol·licitar-se les corresponents autoritzacions administratives».  
Informe rebut del Ministeri de Transports, Mobilitat i Agenda Urbana  
L'informe de data de 2.06.2020 de la Demarcació de Carreteres de l'Estat a la Comunitat Valenciana (Direcció General de Carreteres) indica en primer lloc que:   
Les activitats a desenvolupar en tots els àmbits d'actuació del Pla de prevenció d'incendis forestals del Parc Natural de l'Albufera hauran de ser compatibles amb el funcionament normal de les carreteres estatals, especialment les actuacions que produïsquen fum, pols, olors i altres substàncies volàtils que puguen envair les calçades de la via i reduir la visibilitat o enlluernar els usuaris d'estes.  
  
A més, assenyala que:   
- Es tindrà en compte que en el marc del Pla de prevenció i lluita contra incendis forestals, que anualment desplega este ministeri, es fan treballs preventius en els màrgens de les carreteres, així com en les parcel·les de sòl públic.  
- Per a les actuacions que cal realitzar considerades en el pla de referència, s'haurà d'estimar el que estipula la Llei 37/2015, de 29 de setembre, de carreteres, i el Reial decret 1812/1994, de 2 de setembre, pel qual s'aprova el Reglament general de carreteres i les seues modificacions posteriors.  
 I conclou que:   
«... es comunica que este informe no suposa en cap cas una autorització per a realitzar obres o actuacions vinculades al pla de referència, dins de les zones de protecció de les carreteres i els terrenys adscrits a este organisme, i per a això s'haurà de presentar la documentació oportuna juntament amb la sol·licitud d'autorització en esta demarcació de carreteres, i la qual s'atorgarà si ho permeten les disposicions vigents».  
  
Informe rebut del Servici de Gestió d'Espais Naturals Protegits  
  
En l'informe de data de 18.08.2021, el Servici de Gestió d'Espais Naturals Protegits indica que:   
«Les actuacions incloses en el Pla de prevenció d'incendis forestals del Parc Natural de l'Albufera proposat no suposaran efectes significatius sobre el medi, pel que fa als valors que van motivar la declaració del Parc Natural de l'Albufera i de la Xarxa Natura 2000, sempre que es tinguen en compte les condicions descrites en els apartats anteriors».  
  
I per això:   
«... el pla proposat no es considera incompatible amb la legislació vigent en matèria d'espais naturals protegits».  
Informe rebut del Servici de Vida Silvestre  
L'informe de 14.07.2020 del Servici de Vida Silvestre indica que no hi ha res a informar.  
Informe rebut del Servici de Caça i Pesca   
L'informe de 15.07.2021 del Servici de Caça i Pesca indica que:  
«De l'aplicació de les mesures recollides en la revisió del pla de prevenció d'incendis no es derivaran efectes significatius en matèria de caça. No obstant això, com que el desplegament d'esta classe de plans comporta actuacions en terreny cinegètic particular, es considera imprescindible notificar a estos un pla de prevenció d'incendis amb la finalitat de garantir la conservació d'un hàbitat evitant la producció d'incendis. En si mateix s'ha de considerar positiu amb independència de la notificació que s'ha de produir. En el cas que duga a terme un tractament o una modificació substancial de la vegetació existent, s'haurà de considerar fer-ho de manera que no coincidisca amb el període de cria de les espècies, fonamentalment sobre sedentàries o nidificants.  
  
Atés que al Parc Natural de l'Albufera hi ha diversos vedats de caça, els titulars dels vedats esmentats, com a titulars dels drets cinegètics, són interessats en el procediment segons l'article 4.1.c de la Llei 39/2015, d'1 d'octubre, del procediment administratiu comú de les administracions públiques. «Aquells els interessos legítims dels quals, individuals o col·lectius, puguen resultar afectats per la resolució i es personen en el procediment mentres no haja recaigut una resolució definitiva» i el 4.2. «Les associacions i les organitzacions representatives d'interessos econòmics i socials seran titulars d'interessos legítims col·lectius en els termes que la llei reconega ».  
Com a interessats, se'ls han de notificar les actuacions que es duguen a terme segons l'article 40 i següents de la Llei 39/2015, d'1 d'octubre, del procediment administratiu comú de les administracions públiques».  
Es considera compatible l'execució del pla amb l'activitat cinegètica.  
Informe rebut del Servici d'Infraestructura Verda i Paisatge   
L'informe de 22.07.2020 del Servici d'Infraestructura Verda i Paisatge indica que:   
«El PPIF conté un pla d'actuacions de prevenció de causes i, especialment, un pla d'infraestructures, que inclouen propostes que cal dur a terme i que tindran influència sobre la infraestructura verda i sobre el paisatge, i inclou algunes mesures d'integració paisatgística de caràcter genèric (encara que no es denominen així).  
  
No obstant això, s'haurà de fer constar com a condició en les fitxes de l'annex 1, Programes d'actuació, del Pla d'infraestructures, que per a desplegar els projectes indicats en estes que tinguen per objectiu executar elements que incidisquen sobre la infraestructura verda i el paisatge, que cada projecte continga el corresponent instrument de paisatge, en este cas, Estudi d'integració paisatgística: nou observatori forestal, elaboració i col·locació de cartellera, tot això d'acord amb el que establix l'article 6.3 de la LOTUP, esmentat anteriorment, així com l'article 6.4.b d'esta llei, que establix que els estudis d'integració paisatgística valoren els efectes sobre el caràcter i la percepció del paisatge de projectes i actuacions amb incidència en el paisatge, establint mesures per a evitar o mitigar els possibles efectes negatius».  
  
Es considera compatible la seua execució amb les condicions referides a ferramentes de paisatge. Cal ressaltar que no es proposa un nou observatori forestal, però l'error en considerar-lo en este informe es deu a la profusió documental del promotor.  
Informe rebut del Servici d'Ordenació del Territori (PATRICOVA)  
  
L'informe de 02.06.2020 del Servici d'Ordenació del Territori respecte dels riscos hidrològics, resumidament respecte de la vulnerabilitat al risc d'inundació, indica que:  
«Des del punt de vista de la vulnerabilitat les actuacions previstes en el Pla prevenció d'incendis forestals al Parc Natural de l'Albufera, l'estudi proposa una sèrie d'alternatives i actuacions, les quals, en principi, són compatibles amb la normativa. Però la revisió del Pla de prevenció d'incendis forestals realitza una descripció genèrica, mitjançant fitxes, de les actuacions que cal realitzar durant la vigència d'este pla. Atés que no es localitzen les actuacions concretes, particularment les referides al pla d'infraestructures, ja que estes les recull el Pla de prevenció d'incendis forestals de demarcació i no és possible identificar les afeccions per inundabilitat.  
  
Igualment, esta revisió no fa referència a les afeccions de les cartografies del PATRICOVA i SNCZI, les quals caldria tindre en consideració en les diferents actuacions que es pretenen desenvolupar amb la revisió del Pla de prevenció d'incendis forestals del Parc Natural de l'Albufera».  
Realitza unes consideracions finals:   
En resposta a les qüestions concretes indicades en la sol·licitud d'informe, s'indiquen les consideracions següents:  
1. El Pla de prevenció d'incendis forestals del Parc Natural de l'Albufera està afectat per perillositat d'inundació; no obstant això, hauran de concretar-se en els projectes que este desplegue les actuacions que comporten l'alteració de la rasant i les afectacions, així com, en el cas que siga procedent, les mesures que es prevegen per a reduir els efectes de la inundabilitat. Es considera que el PPIF serà compatible amb la normativa del PATRICOVA, sempre que s'incorpore en les actuacions que es projecten les condicions d'adequació de les infraestructures previstes en l'article 21.  
2. Les actuacions previstes en el PPIF, si s'executen de manera que siguen compatibles amb la infraestructura verda i d'impacte reduït, no es preveu que generen un increment significatiu del risc d'inundació.  
  
3. El criteri que, en matèria de risc d'inundació, cal considerar en el PPIF afectat per perillositat d'inundació és que els projectes d'execució derivats d'este hauran de complir les condicions que establix l'article 21 de la normativa del PATRICOVA.  
  
I conclou que:   
Per tot el que s'ha exposat, el Pla de prevenció d'incendis forestals del Parc Natural de l'Albufera al terme municipal de València està afectat per perillositat d'inundació i és compatible, tenint en compte les consideracions finals exposades, amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.  
  
Informe rebut del Servici de Planificació de la Conselleria de Política Territorial, Obres Públiques i Mobilitat   
L'informe d'11.05.2020 del Servici de Planificació en resposta a la nostra sol·licitud indica que:  
«... Segons la documentació presentada, el Pla de prevenció d'incendis forestals del Parc Natural de l'Albufera és compatible amb la legislació sectorial de carreteres en l'àmbit de la Comunitat Valenciana si es realitzen els estudis i les mesures derivades d'estos que s'indiquen a continuació».  
I conclou que:   
En contestació a la consulta sobre l'abast de l'avaluació ambiental del Pla de prevenció d'incendis forestals del Parc Natural de l'Albufera, este Servici de Planificació de la Direcció General d'Obres Públiques, Transport i Mobilitat considera que, en l'àmbit de les seues competències (afecció a infraestructures de titularitat autonòmica i xarxa estructural viària):  
- De la proposta del pla no es derivaran efectes significatius.  
- S'han definit els aspectes i els criteris que cal considerar en l'elaboració de la versió inicial de la proposta del pla.  
E 3.2. Respostes de consultes a administracions locals i altres entitats  
Informe rebut del Servici de l'Ajuntament de Cullera  
L'informe de 26.08.2020 de l'Ajuntament de Cullera realitza algunes consideracions a la proposta de revisió del PPIF del Parc Natural de l'Albufera, i indica que:  
- A la vista del que s'ha exposat, se suggerixen, des del punt de vista ambiental, les consideracions següents per a incloure en la proposta de revisió del Pla de prevenció d'incendis forestals del Parc Natural de l'Albufera, concretament el document d'abast de l'estudi ambiental:  
  
1. Establir en el mateix PPIF del Parc Natural un procediment d'actuació que coordine les actuacions que es duguen a terme, tant per part de les administracions locals pertanyents al Parc com per part dels gestors del mateix Parc Natural, per tal d'evitar duplicitats.   
  
2. Incloure en el mateix Pla de prevenció d'incendis del parc regulació específica i/o plans de maneig i/o seguiment específics, en funció del tipus d'ecosistemes i el nivell de protecció, per tal que les administracions locals disposen d'una ferramenta àgil i ràpida per a la gestió periòdica dels diferents ecosistemes protegits que formen part del seu terme municipal sense perjuí dels informes previs i/o vinculants que es consideren preceptius i que s'haurien d'indicar en el mateix PPIF del Parc Natural.  
Informe rebut del Servici de l'Ajuntament de Sueca   
L'informe de 19.08.2020 de l'Ajuntament de Sueca aporta algunes consideracions a la proposta de revisió del PPIF del Parc Natural de l'Albufera. Per la seua extensió i especificitat, remetem a l'informe complet, i es destaca solament que s'indica, en relació amb el Pla local de prevenció d'incendis, que:   
«Els municipis el pla local de prevenció d'incendis forestals dels quals està pendent són:  
[...] Sueca [...]. Estos municipis han de redactar un pla reduït». Cal assenyalar que este pla s'està elaborant, i actualment està en fase de revisió per part dels servicis tècnics municipals i el Consell Agrari. Així es trasllada en un ofici remés en data 8 de maig de 2020 al director general de Prevenció d'Incendis Forestals, en contestació a l'escrit de requeriment sobre l'estat de la qüestió que la direcció general esmentada envia a este ajuntament en data 20 d'abril de 2020.  
  
E 3.3. Consultes a altres entitats   
Informe rebut d'i-DE, Redes Inteligentes (grup Iberdrola)  
En l'informe de 01.06.2020 de Fernando Vázquez Albert, en nom d'Iberdrola, es realitza un gran nombre d'al·legacions. En primer lloc, cal assenyalar que sembla que la mercantil està responent a sol·licitud de millores en les xarxes elèctriques o peticions per a altres espais naturals protegits (més forestals), i no es troben en la documentació aportada referències al que respon esta empresa.   
  
Per tant, per l'especificitat tecnològica de les al·legacions efectuades, per les qüestions de tècnica jurídica al·legades, no es pot efectuar un juí ambiental sobre esta qüestió.  
El promotor analitzarà, valorarà i, si és el cas, tindrà en compte les al·legacions de la mercantil referida.  
F) Identificació dels possibles efectes sobre el medi ambient  
La revisió del pla suposa una modificació que elabora i aprova una administració pública, i que constituïx un marc per a projectes.   
  
La concreció dels possibles projectes en la documentació aportada és escassa, i no permet determinar amb precisió si estos estaran sotmesos a avaluació d'impacte ambiental, més enllà que el que s'expresse a manera de fitxes resum d'actuacions que es preveu redactar i realitzar a posteriori. Deixant a banda el pla de prevenció de causes, la part rellevant ambientalment seran els treballs típics de tractament de la vegetació per a crear les discontinuïtats, del combustible (vegetació) forestal o mantindre les existents, en el que tècnicament es denominen línies de ruptura i disminucions puntuals de la densitat (menys quantitat de biomassa també) de la vegetació, a fi de dificultar l'inici o disminuir la propagació d'un eventual incendi.  
  
No obstant això, és possible que en alguns casos (que no s'han determinat en el pla) poden estar sotmesos a avaluació d'impacte ambiental.  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).   
H) Valoració ambiental d'acord amb els criteris de l'annex VIII de la LOTUP  
De conformitat amb l'article 46.3 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, l'òrgan ambiental determinarà si un pla ha d'estar subjecte a avaluació ambiental i territorial estratègica simplificada o ordinària, i per a això caldrà tindre en consideració els criteris de l'annex VIII d'este text refós, o la disposició reglamentària aprovada mitjançant un decret del Consell que el modifique.  
  
El PRUG del PN de l'Albufera considera este espai protegit «... una de les zones humides més rellevants d'Europa pels seus valors naturalístics —en particular l'avifauna— i com a exemple notable de coexistència històrica entre entorn natural i presència humana, caracteritzada ací per un ús dels recursos naturals regulat minuciosament des de fa segles. Esta situació ha configurat un medi ambient singular, il·lustració pràctica dels criteris sobre ús sostenible de les zones humides que defensa a escala mundial la Convenció sobre els aiguamolls (Ramsar, 1971)».  
  
Però també sotmés a multitud de processos que poden provocar que es degrade, i els més rellevants són els derivats de l'intens desenvolupament econòmic i poblacional de la zona durant les últimes dècades, o el fet d'estar situat a l'àrea metropolitana de València. Esta pressió poblacional i econòmica va originar una deterioració dels diferents hàbitats del Parc, a causa de la intensa pressió urbanística i turística en l'àmbit costaner i, molt especialment, a la contaminació del medi hídric de la marjal pels abocaments líquids de l'entorn urbà i industrial. A més, són destacables els usos tradicionals del territori, especialment l'ús agrari de la marjal, amb el cultiu de l'arròs, l'activitat cinegètica, i la pesquera al llac. També l'ús públic del Parc Natural, que es considera una de les funcions prioritàries de l'espai protegit, en el context territorial de l'entorn metropolità de València.  
1. Per les característiques dels plans i els programes  
En la documentació presentada no s'aclarix si la revisió del Pla de prevenció d'incendis, en particular el Pla d'infraestructures, establix el marc per a projectes sotmesos a avaluació d'impacte ambiental.  
  
La materialització de les actuacions previstes en el pla per a complir els objectius requerix que estes es concreten i es despleguen en els projectes corresponents.  
En conseqüència, i sense perjuí del nivell jeràrquic del pla respecte dels projectes, les actuacions que conté el pla s'han d'assumir com a propostes amb caràcter no vinculant, ja que, pel mateix abast del pla, la determinació de la viabilitat ambiental queda posposada a la valoració quant al projecte. En particular, ens referim a les actuacions que puga requerir, si és el cas, qualsevol procés d'avaluació d'impacte ambiental reglat en la normativa sectorial vigent o les que, d'acord amb la normativa del Parc, requerixen un informe favorable de l'òrgan gestor de l'espai natural protegit.   
  
El Parc Natural forma part de la Xarxa Natura 2000 com a ZEPA des de 1988 (ES0000023) i LIC amb la mateixa denominació (ES0000023) (àmbit terrestre i gran part de l'àmbit marí). Com a espai Xarxa Natura no té norma de gestió.  
La zona forestal principal i més extensa és la coneguda com a Devesa del Saler, que està qualificada com a forest (Decret 46/2009, de 20 de març, del Consell, pel qual s'inclou en el Catàleg de forests d'utilitat pública de la província de València la forest denominada Devesa de l'Albufera, situada al terme municipal de València i propietat del seu ajuntament).  
El número d'inclusió en el catàleg utilitat pública és V009, amb denominació completa Devesa de l'Albufera, pertanyent a la demarcació forestal de Polinyà de Xúquer - Alzira, situat al terme municipal de València.   
La pràctica totalitat de la forest està classificada com a sòl forestal estratègic per complir alguna de les característiques establides en l'article 23 del PATFOR, si bé atés que el Pla de prevenció d'incendis no és un instrument d'ordenació del territori ni urbanístic (article 14 LOTUP), l'informe de l'òrgan forestal no té caràcter preceptiu ni vinculant (article 8 PATFOR).  
Igualment, la demarcació forestal de Polinyà de Xúquer disposa d'un pla d'ordenació dels recursos forestals (PORF) aprovat mitjançant la Resolució de 21 de desembre de 2020, de la consellera d'Agricultura, Desenvolupament Rural, Emergència Climàtica i Transició Ecològica, i este establix que l'execució dels projectes i els programes per a desplegar el PORF incorporaran les accions de prevenció d'incendis establides en el Pla de prevenció d'incendis forestals de la demarcació de Polinyà de Xúquer.   
Així mateix, recentment, la Resolució de 4 de març de 2021, de la consellera d'Agricultura, Desenvolupament Rural, Emergència Climàtica i Transició Ecològica, aprova el Pla local de prevenció d'incendis forestals del terme municipal de València.  
Com ja s'ha assenyalat anteriorment i s'ha ressaltat en algun dels informes rebuts, tan sols les accions planificades de silvicultura preventiva d'incendis forestals tindrien afeccions ambientals destacables però mínimes si es projecten i s'executen de conformitat amb els condicionants establits en informes sectorials rebuts i el que disposen la legislació i la normativa vigent en matèries, sense ànim exhaustiu, de forests, de protecció d'espais naturals protegits, de protecció de flora i fauna, de prevenció d'incendis, i una altra assimilada a les matèries anteriors.  
  
Eixe tipus de treballs es correspon amb l'actuació 2.1, Manteniment del control de la vegetació de la Devesa, que, com ha indicat el promotor, du a terme l'Ajuntament de València.  
2. Per les característiques dels efectes i de l'àrea probablement afectada  
L'efecte inicial de l'aprovació del PPIF serà establir el marc necessari per a desenvolupar una sèrie d'actuacions que s'han descrit en el Pla de prevenció de causes i en el Pla d'infraestructures.  
  
Realment només les actuacions d'este últim pla tenen efecte directe sobre el medi natural intervingut a través dels treballs de silvicultura preventiva (descriptor 2.1), que buscaria la modificació de la massa existent a fi de dificultar la propagació dels incendis forestals. Amb estes accions es pot aconseguir, a més, la modificació del «model de combustible forestal» existent cap a un altre considerat en el projecte i que complisca els objectius perseguits per a, així mateix, minorar la inflamabilitat, la combustibilitat, la perillositat, etc., de tota l'àrea.  
  
Cal destacar que l'esborrany no aporta cap caracterització dels models de combustibles forestals presents al territori considerat, i també cal ressaltar que la part majoritària de terreny forestal arbrat, dins de l'àmbit del PN de l'Albufera, és el del MUP de la Devesa, al terme municipal de València, del qual tampoc s'aporta cap caracterització.   
  
Consultant la memòria del Pla local de prevenció d'incendis forestals de València, els models més extensos a la Devesa són els següents:   
  
Model 4:  
Matolls d'uns dos metres d'alçària, repoblats o regenerats jóvens densos. Focs ràpids que es propaguen per les copes del matoll que forma un estrat quasi continu. Consumix el fullatge i el material llenyós fi viu i mort, fet que contribuïx significativament a la intensitat de l'incendi. Càrrega de combustible (matèria seca): 25-35 t/ha.  
Model 12:  
Predomini de restes sobre l'arbratge i la resta que cobrix tot el sòl. Hi ha més materials caiguts de més de 76 mm de diàmetre. L'incendi es propaga fins a trobar una àrea tallafoc o un canvi de combustibles. Pot generar cendres. Càrrega de combustible (matèria seca): 50-80 t/ha.  
  
Així, l'avaluació ambiental es basa en les dades anteriors i en les disponibles en el Visor Cartogràfic de la GVA.  
Per això, si s'executen els treballs de silvicultura preventiva que preveu el PPIF de l'Albufera, en el seu projecte d'execució hauran de modelitzar els efectes esperats després d'executar estos treballs, definint els paràmetres de càlcul necessaris.   
Estos efectes produïts en l'àrea afectada no es veuen analitzats amb claredat en les alternatives presentades per la revisió del Pla de prevenció; no obstant això, com s'ha dit abans, els projectes de silvicultura que es redacten hauran de realitzar una verdadera anàlisi d'alternatives perquè tinga les mínimes afeccions ambientals.  
El pla de prevenció no incidix en el model territorial vigent.  
Finalment, cal afegir que l'execució d'este PPIF té incidència sobre actuacions a desenvolupar per diferents persones públiques i que requerirà la coordinació amb la resta d'actuacions amb incidència en el medi natural.  
Tenint en compte les circumstàncies i els criteris descrits abans, s'estima que ens trobem davant d'un dels supòsits de l'article 46.3 del TRLOTUP, i podria aplicar-se-li l'article 46.3.a o 46.3.c.  
I) Proposta d'acord  
D'acord amb el que s'ha exposat, es resol:  
  
Emetre un informe ambiental i territorial estratègic favorable en el procediment d'avaluació ambiental i territorial estratègica de la revisió de Pla de prevenció d'incendis forestals del Parc Natural de l'Albufera, l'objecte del qual serà el descrit en la documentació remesa, d'acord amb els criteris de l'annex VIII de la LOTUP, i, tenint en compte les consultes i l'anàlisi realitzada, es pot concloure que el procediment d'avaluació simplificat és suficient per a determinar que no presentarà efectes significatius sobre el medi ambient, sempre que prèviament a la seua aprovació definitiva es complisquen els condicionants o les prevencions descrits a continuació, i correspon així continuar la tramitació de la modificació de Pla d'acord amb la seua normativa sectorial:  
  
1. Els projectes de desenvolupament de les actuacions previstes en el pla que constituïsquen supòsits d'avaluació d'impacte ambiental, d'acord amb la legislació vigent a la Comunitat Valenciana (estatal o autonòmica) hauran de tramitar el procediment d'avaluació d'impacte ambiental que corresponga incardinat en el procediment d'aprovació o autorització.  
2. En el Pla de prevenció d'incendis haurà de constar que els projectes d'execució derivats del pla hauran de complir les condicions establides en l'article 21 de la normativa del PATRICOVA.  
3. D'acord amb l'informe de 22 de juliol de 2020 del Servici d'Infraestructura Verda i Paisatge, el promotor haurà de «... fer constar com a condició en les fitxes de l'annex 1, Programes d'actuació, del Pla d'infraestructures, que per a desplegar els projectes indicats en estes l'objecte dels quals siga executar elements que incidisquen sobre la infraestructura verda i el paisatge, que cada projecte continga el corresponent instrument de paisatge».  
Això de conformitat amb l'article 6.3 del TRLOTUP per als «usos, les activitats i les infraestructures» que es planifiquen en el desplegament del PPIF.   
4. El promotor té l'obligació d'obtindre prèviament a la seua aprovació definitiva l'informe de la conselleria competent en cultura i patrimoni cultural.  
5. Es valorarà, s'analitzarà i, si és el cas, es tindran en compte les al·legacions efectuades, en l'informe de l'Ajuntament de Cullera i en l'informe de l'Ajuntament de Sueca.  
6. El promotor haurà d'establir indicadors de seguiment del pla.  
  
Segons establix l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, l'informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha aprovat el pla en el termini màxim de quatre anys des de la seua publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
L'Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).   
A la vista de tot el que s'ha exposat, la Comissió d'Avaluació Ambiental acorda emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la revisió del Pla de prevenció d'incendis forestals del Parc Natural de l'Albufera, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Cal notificar als interessats que, contra esta resolució, com que no és un acte definitiu en via administrativa, no s'hi pot interposar cap recurs, fet que no és un inconvenient perquè puguen utilitzar-se els mitjans de defensa que en el seu dret es consideren pertinents.  
Fet que vos notifique perquè en tingueu coneixement i als efectes oportuns.  
Fet que se certifica abans de l'aprovació de l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 5 de novembre de 2021.- El secretari de la Comissió d'Avaluació Ambiental: José del Valle Arocas».  
  
València, 6 de febrer de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.